Podlitiek: Floyd en VBS, selfdoen is bes en Pik Botha – ’n vinnige lesJulius Malema (regs), die EFF-leier, het op 16 Oktober sy adjunk, Floyd Shivambu (links), op ’n nuuskonferensie in Johannesburg verdedig. Foto: ANA. Opgestel deur die Podlitiek-span In vandeesweek se episode pak die Podlitiek-span oudergewoonte talle belaglikhede in die nuus aan – maar word darem verkwik deur ’n positiewe verwikkeling of twee. Paul, soos dit ’n goeie teoloog betaam, wend hom na Suid-Afrika se eie Kain en Abel-verhaal – dié van Floyd en Brian Shivambu. Brian was weliswaar nou nie Floyd se oppasser nie, maar dit wil lyk asof hy sy befondser was; na bewering vir iets in die omgewing van R10 miljoen. Daniël Eloff is geskok deur die EFF se blatante dubbelstandaarde en oneerlikheid. Hoe is dit moontlik om korrupsie onder die ANC so te kritiseer, maar dan nie eers basiese stappe te neem om Shivambu te skors hangende ’n ondersoek nie? Daniel du Plessis is egter oortuig dat die EFF se gedrag presies strook met hul ideologie en filosofie. As jy jou hele politieke loopbaan daaraan wy om eiendomsreg af te takel, is dit seker ’n natuurlike progressie om dit ook nie vreeslik te ag in jou eie bedrywighede nie. Die gesprek draai dan na die onlangse afsterwe van Pik Botha, gewese minister van buitelandse sake en ook minerale en energie. Daniël Eloff lei die gesprek in deur te beklemtoon dat hy nie soseer oor Botha as persoon wil praat nie, maar eerder oor die interessante manier waarop ons nou moet omgaan met die geskiedenis en met die politici wat daarvan deel uitmaak. Die span is nie almal eens oor Botha se nalatenskap nie, maar is dit eens dat die kwessie – veral op sosiale media – oormatig gepolariseer geraak het. Die episode sluit af met ’n bietjie goeie nuus – Daniel du Plessis is baie beïndruk deur die bedrywighede van die Red eMalahleni Aksiegroep. Hierdie burgerlike organisasie is gestig na gelang van die ernstige gebreke in die munisipale bestuur van eMalahleni (voorheen bekend as Witbank). Dit is tekenend van iets wat, hopelik, ’n tendens in die Suid-Afrikaanse burgerlike lewe sal word – burgerlike organisasies wat uit gemeenskappe ontstaan om hul belange te dien. Ter afsluiting kyk Podlitiek na enkele positiewe punte van die afgelope week se nuus. Daniel du Plessis is baie gelukkig om te merk dat meer as R100 000 ingesamel is vir die slagoffer van die Dros-verkragting – en sien dit as ’n wonderlike illustrasie van wat die samelewing uit eie inisiatief kan bereik. Daniël Eloff, op ’n soortgelyke noot, is baie bly om te let op The Reach Trust se werk in Stellenbosch, wat geld insamel om die leesvaardighede vir plaaslike kinders te verbeter. Laastens, merk Paul op dat die Pous hom oënskynlik weer na ’n meer tradisioneel katolieke posisie wend – onder meer ten opsigte van sy siening van aborsie.